ఐటీ, లోహ షేర్ల విలవిల
ొ సెన్సెక్స్‌లో 145 పాయింట్ల క్షీణత
ముంబయి: క్రిస్మస్‌ పండుగ దగ్గరపడుతుండటం,సెలవు దినాల నేపథ్యంలో ఐటి, లోహ, ఎఫ్‌ఎంసీజీ షేర్లు తీవ్ర ఒత్తిడికి గురి అయ్యాయి. మరోవైపు పార్లమెంట్‌ సమావేశాల్లో మదుపర్లు ఆశించిన స్థాయిలో విత్త బిల్లులకు ఆమోదం లభించకపోవడం కూడా మార్కెట్‌ సెంటిమెంట్‌ను దెబ్బతీసింది. ఫలితంగా మంగళవారం బీఎస్‌ఈ సెన్సెక్స్‌ 145.25 పాయింట్లు కోల్పోయి 25,590.65కు చేరింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ 48.35 పాయింట్లు పతనమై 7,786.10 వద్ద ముగిసింది. బీఎస్‌ఈలో కన్సూమర్‌ డ్యూరెబుల్స్‌్‌, వైద్య సూచీలు మినహా అన్నీ రంగాల సూచీలు నష్టాల పాలయ్యాయి. ఐటి సూచీ అత్యధికంగా 1.15 శాతం కోల్పోయింది. ఇదే క్రమంలో లోహ సూచీ 1 శాతం, టెక్‌ 0.86 శాతం, ఎఫ్‌ఎంసిజి 0.81 శాతం చొప్పున తగ్గాయి. మరోవైపు కన్జూమర్‌ డ్యూరెబుల్స్‌ 0.82 శాతం, వైద్య సూచీ 0.31 శాతం చొప్పున రాణించాయి. రిలయన్స్‌ ఇండిస్టీస్‌ ఎయిర్‌సెల్‌ను విలీనం చేసుకోనుందన్న వార్తల నేపధ్యంలో రిలయన్స్‌ కమ్యూనికేషన్స్‌ షేర్‌ విలువ 2.4 శాతం పెరిగింది. అంతర్జాతీయ మార్కెట్లో చమురు ధరలు పుంజుకుంటున్నాయన్న సంకేతాలతో రిలయన్స్‌ ఇండిస్టీస్‌, ఓఎన్‌జీసీ, కెయిర్న్‌ ఇండియా షేర్లు 0.5 శాతం నుంచి 1 శాతం వరకు పెరిగాయి. సెన్సెక్స్‌లో సన్‌ఫార్మా 1.29 శాతం, యాక్సిస్‌ బ్యాంకు 1.18 శాతం, భారతీ ఎయిర్‌టెల్‌ 0.75 శాతం, ఆసియన్‌ పెయింట్స్‌్‌ 0.61 శాతం, గెయిల్‌ 0.55 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు ఇన్ఫోసిస్‌ 1.67 శాతం, ఐటీసీ 1.63 శాతం, మహీంద్రా అండ్‌ మహీంద్రా 1.46 శాతం, టీసీఎస్‌ 1.43 శాతం, ఆదాని పోర్ట్స్‌ 1.17 శాతం చొప్పున అధిక నష్టపోయిన వాటిలో ముందు వరుసలో ఉన్నాయి. బిఎస్‌ఇలో మిడ్‌క్యాప్‌, స్మాల్‌క్యాప్‌ సూచీలు స్వల్పంగా తగ్గాయి.
శుక్రవారం క్రిస్మస్‌ సందర్బంగా స్టాక్‌ మార్కెట్లకు సెలవు. సెలవు దినాలకు తోడు అమెరికా విసా రుసుంలను పెంచనుండటంతో ఐటి షేర్లు ఒత్తిడికి గురి అయ్యాయని బ్రోకర్లు పేర్కొన్నారు.
మీ స్నేహితులకు రికమెండ్ చెయ్యండి